Museum aan de Stroom

De Museum aan de Stroom ("Musée um Floss"), kuerz MAS, ass ee Musée an der flämescher Hafestad Antwerpen. E steet um Eilandje, am fréieren Hafe vun der Schelde, an huet 2011 seng Dieren opgemaach. Am Gebai goufe verschidde Sammlungen zesummen ënnerbruecht, wéi déi vum Etnografisch Museum, vum Nationaal Scheepvaartmuseum, vum Volkskundemuseum an och Deeler vun de Sammlungen aus dem Museum Vleeshuis. Am ganzen huet de MAS e Fundus vun enger 470.000 Objeten.

 Geschicht 
1998 huet d'Stad Antwerpen decidéiert, en neie Musée bauen ze loossen, an deem thematesch d'Stad, den Hafe vun Antwerpen an d'Schëfffaart behandelt solle ginn. Als Standuert gouf d'Hanzestedenplaats erausgesicht, wou bis un d'Enn vum 19. Joerhonnert dat mëttelalterlecht Hanzehuis stoung, dat dunn ofgebrannt ass. 

1999 gouf en internationalen Architekteconcours ausgeschriwwen. Ënner de 55 Entwërf, déi agereecht goufen, huet dee vum Willem Jan Neutelings a vum Michiel Riedijk (Neutelings Riedijk Architects, Rotterdam) gewonnen. 2006 gouf de Grondstee geluecht, an de 17. Mee 2011 gouf de MAS offiziell vum Kinnek Albert II. ageweit.

 Architektur 
mini|Vue aus dem MAS op den Zentrum vun Antwerpen.|260x260px
De MAS ass en 62 Meter héijen Tuerm, bei deem d'Muséesraim iwwer 10 Stäck a Containeren oder "Boxen" spiralfërmeg (all kéiers ëm 90 Grad gedréint), openeegetässelt sinn. D'Fräiraim dertëscht ginn als Galerië genotzt; si si mat Fënsteren aus gewelltem Glas ofgeschloss, duerch déi een all Kéiers eng aner Vue op d'Stad an den Hafe ronderëm huet. D'Fassad vum Gebai ass aus roudelzegem indesche Sandsteen a mat 3.000 Hänn aus poléiertem Aluminium dekoréiert, eng Uspillung op d'Origine vum Numm "Antwerpen".

 Um Spaweck 

Websäit vum MAS 
„Museum aan de Stroom. Das neue Wahrzeichen von Antwerpen“ Kuerzen Dokumentarfilm op DW-TV.

Kategorie:Muséeën an der Belsch
Kategorie:Antwerpen
Kategorie:Bauwierker 2011